정조 12년
戊申十月初十日辰時上御誠正閣大臣備局堂上引見入侍時領議政金致仁左議政李性源右議政蔡濟恭戶曹判書徐有隣右參贊鄭好仁延豊君李𡊠行副司直李柱國兵曹判書李文源行副司直尹蓍東金尙集漢城判尹徐有防兼都承旨沈豐之刑曹判書李秉模行副司直徐有大朴祐源李在學吏曹參判洪秉纘行副司直金持默行副護軍趙心泰副校理沈興永右承旨李亨元假注書李貞運事變假注書李羲觀記事官李相璜金祖淳以次進伏訖致仁等曰朝氣頗寒此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰賓對屬耳別無他事而卿等之今日來會未知緣何致仁曰日前僚相以宇賊書札事求對而其時通知於臣等故議于右相則以爲三相之一時請對事或張大易致聽聞之驚動云故以短箚略陳而未承批旨至有還下之命臣等誠不勝憂憤之至矣此賊實不可一刻留置於覆載之間而尙今戴頭假息者不可但以失刑言而此時異於他時故竝與公車聲討之章而仍爲寂然此莫非臣等誠淺未能格天之致也蓋丙午之獄事根柢卽此賊也明謙以謙則是其枝葉而已施顯戮至於根柢則尙此晏然古今天下寧有是哉臣民之憤痛日甚一日已無可言而又有此通書之變出矣渠若有一分人心則惟當縮首島中恭竢天誅而敢以已承款之極逆肆然爲換錢貨之計者抑何心膓旣生此計則何事不可爲耶其跳踉縱恣之至此則締結排布者何所不至乎此實非臣等之過慮也趁此時卽速拿來其逆節凶圖窮加訊問則七字刀割始可究得他日不逞之根脈亦可覈出而君讎可復王章可伸惟願亟降明命焉性源曰雖以玉堂批旨下者見之此賊之無人理可知世豈有如許凶慝妖惡之物乎卽此一事已不容誅矣濟恭曰宇賊逆節在於臣蟄伏之時而其窮凶極逆之狀擧國皆憤臣亦豈不聞知乎王章不用假息海島臣常仰屋竊歎而又有今番事出矣伏見玉堂批旨猶以秉彝責之於渠渠若知有父則其逆節豈至於此乎使渠若有一分嚴畏之心以承款戴頭之蹤又安敢通書京洛換用錢貨乎千里重溟之中暗地排布之狀推此可驗本來逆節之外又有此見捉則國人之憤痛尤倍於前伏願誕降兪音窮覈情節夬正王法焉上曰當初酌處之時頭緒未定而猶且貸死況今番事不過換錢則何必如是煩請乎致仁等曰其時不由王府直命史官使之出獄故六字刀割不得究覈若一加拿問則根脈自可尋覓此事之關係果何如非但爲渠逆節之當誅而已有隣等齊聲進奏曰渠已承款非一日可貸於覆載之間而其窮凶叵測之心又有此通書換錢之事則暗地排布必無所不至其無窮之慮尤非前日之比矣決不可一刻容貸亟降明命夬施顯戮是乃臣等之願也上曰備堂與臺閣有異不可以次齊籲卿等就坐可也時秀曰渠以已承款之極逆敢生圖錢貨之計則何事不可圖乎伏願亟允大臣之請焉上曰向於次對及禹禎圭疏回啓時已微發其意卿等似或領略矣惟予一念只在全保故但以安在爲喜而遠離之思有不可顧矣至於中外後世之譏則尤所不恤蓋譏議之嫌小全保之事大故也非但此也中夜思之予心常沸悲苦之情忍住以過卿等須知予此意可也今於宇鎭有何顧惜而若越一層而問之則其事端當屬於何處此非爲宇鎭也實有商量者存故創出無前之例至於逐送之境者此也向以純鎭事求對也未知末梢之有甚葛藤不無驚動而旣聞之後事歸沒捉故始乃安心至於此事初亦驚動而及聞委折則亦不過以木換錢及送死衣服等事也卿等取見刑曹草供則可以知矣向於純鎭事卿等以爲不可送捕廳而此有不然者送之捕廳然後此事自可磨滅若送王府則諸宰之論一國之討何以抵當乎凡事當觀終條理之如何當初酌處必有料量宇鎭事今不可更言也致仁等曰連愛之徑斃實爲疑案若一加嚴問則情節必露而臣民之悲冤亦可以少慰下敎每以爲自當綻露而尙此未究誠不勝抑鬱悲憤之至矣且見刑曹草供則濟州之人呼之以令監云渠之縱恣無嚴卽此可知此非但錢貨交通之爲罔赦而已上曰渠書中只及錢貨而無老父二字世豈有如許凶漢乎性源曰此是無人理無人心之極逆則豈可以思父而責之於渠乎臣於再昨筵奏初承依允之批旨而竟至還收尤不勝憂憤之至矣上曰予之此敎初非許以拿來者也上曰忠壯公金德齡之貞忠常所嘆賞且在孝廟朝隱卒之典可謂盛矣欲於宣諡日以數行文字親撰賜祭昨見賜諡官望問吏郞之何日下去則承旨以爲今日當下去云故急爲搆撰以致夜深而不寐矣更聞之則在於念後云矣承旨當的言光州宣諡之在何日而混同以奏可謂不成說矣上曰慰諭御史賜諡官入侍羲觀承命出與慰諭御史鄭大容賜諡官韓用龜偕入進伏上曰吏郞進前用龜進伏上曰何日當抵光州耶用龜曰今日先向麻田十二日自麻田發向光州二十三四日間似可得抵矣上曰其家必有古跡及記實文字必爲謄來如有遺藁之未刊者亦爲詳問孝廟朝隱卒之典若是隆重傳敎及祭文若有留藏者亦謄一本以來可也致仁曰自古名將無不文之人臣亦得見其數丈草藁則文亦善矣上曰本家之必受諡狀於戶判者何也有隣曰金德齡遇禍時有發軍以執之議而臣之先祖以爲一武夫足矣其家以是爲感受狀於臣似由於此矣上曰忠武公事則與金德齡相反此非故相柳成龍之所奏而乃元均之所讒也蓋其時卽東西分黨之初故雖當播越之日至開城府猶有合啓攻擊之擧御製詩至有群臣今日後忍復各西東之句矣往事不須言而此可爲今日上下加勉之道矣蓋黨目以前只是賢邪之分而已黨目出後因成忠逆之判此可見古今之不同也上敎用龜曰宣諡之行今至幾次乎用龜曰前後合爲十六次矣上曰宣諡之爲十六次前所未見行還後不可無陞敍之道吏參以此知之可也上曰向於娘子䯻收議擧條有批旨卿果見之乎致仁曰娘子䯻臣亦未詳其何樣而似是俗所稱編髮後䯻之類旣許此制又載禁條未知其如何故臣果略陳愚見矣及見批旨始知兩件之各自不同矣上曰娘子䯻與後䯻初不相同似是卿之未及詳知矣至於限年環加之論尤是行不得者也且簇頭里着圈之說終涉可怪殆近於徵子樣去髢之制卽所以用夏變夷則豈可行着圈之制乎致仁曰批旨誠允當矣濟恭曰臣於日前聞婢僕之言則年少無賴之輩自稱法司禁亂閭閻婦女之未及去髢者拔其蒙蓋刼奪以去而或稱捕廳所屬或稱刑曹下隷姑未詳知其屬於何寺故雖未請罪而事極警駭不可不禁斷矣且節目旣限以陽復日則設令未袪髢不可以犯禁言也上曰捕將聞之乎捕廳卽所以治盜之地此輩亦當以其法治之捕校中或有此等無賴之輩乎須另加察飭可也上敎有防曰大臣旣以此爲奏須於鍾街上大會市民明加曉諭而三堂會同擧行亦令五部官曉諭坊曲可也上曰不入來備堂催促入參羲觀承命出回奏曰宋載經有實病鄭民始病且有拘忌李在簡則方呈疏鄭昌聖有情勢鄭昌順病狀云矣上曰當初只命三人入來而自下知委至於此多備郞似不善擧行而然矣致仁曰臣以惠廳吏輩之不善擧行有囚吏之事矣惠堂引作自己處義至於治疏之境誠過矣上曰事誠駭然矣體統所在爲大臣者不可一言耶旣聞之後事當譴罷而係是重任故姑止之矣致仁曰此惠堂精約謹愼誠爲稱職重任豈可輕遞乎惠廳等牌臺疏以爲當送法司而惠堂則以留囚本廳然後可以捧出爲奏矣今聞等牌咋舌不言而日日推問終不尋一處故惠堂至令一廳員役均布以捧云此殆近於徵族之謬例而實非王政之法意只當査出其符同者罪之而已豈可使有罪無罪同爲分捧乎此係大事而初不通知故臣果有囚吏之擧而惠堂之以此懸病呈疏者誠是意外矣上曰向令刻期徵捧後草記而不必出名推移收殺之意言于惠堂此非謂使之布捧也蓋此是上聞之事則公貨決不可不捧若不於限內捧出則亦將以其法處之而已此是節目間事惟在闊狹之如何限內不可以收殺耶蓍東曰員役布捧之不可一堂上亦豈不知而或意因此有捧出之道故也上曰與一堂上相議收殺須於二十日廳坐前草記可也上曰均廳之外他廳則無此等逋欠之弊乎致仁曰他廳亦豈無弊乎今承下敎敢略仰達矣惠廳諸郞俸廩不爲不厚所用剩米亦且夥然而數外加用不卽還報者往往有之遞去之後至使員役替當此爲各廳之痼弊向來故相爲惠堂時郞廳如有非法之事則卽令勒遞故其時則擧懷畏憚云矣上曰吏屬亦吾民此非民瘼乎以卿筵奏出擧條各別嚴飭而殘司冷蔭之似此手段尙以爲駭痛況惠郞自是腴職用必有剩則名以士夫豈忍爲此陋習謬規乎可謂不可使聞於他人蔭官亦有羞恥聞此下敎後復不悛如許沒恥之人豈寘朝官之列乎在京職時若此則及其出宰州郡其所剝割特次第事此非贓吏而何貪官而何然則烹阿之典不施於渠輩而何所施乎朝家旣聞之後決不可泛然聽過此後郞官之數外加用者冒禁借貸者繩以犯用公貨之律不飭之堂上卽故相鄭領府之罪人也焉逭溺職之罪也以此傳敎揭板本廳因此又有申飭者惠局郞之本取履歷稍稱解事者間有似此擧措則外此錢穀衙門之侵徵下屬可知雖非錢穀衙門亦安知無細鎖苛酷之習乎卿等嚴飭各司無敢復踵前習期有祛太甚之效貢物衙門年前有別般飭禁其後擧行果能遵守乎亦令貢市堂上嚴加廉査犯者自本司論理請勘凡事一擧當反隅看爲各司吏屬及貢人等有此飭敎軍與民一也曾聞各營收斂之弊甚於各司云各營將臣如能盡心嚴戢則其所釐弊至易於各司卿等各有所管營門以此知悉申加禁斷俾有實效可也出擧條致仁曰濟州牧使李一曾聞有篤老之親不可强令赴任改差何如上曰依爲之出擧條有隣曰卽接京畿監司趙鼎鎭文移則崇義殿改建事已經筵稟令道臣相議戶曹擧行事啓下矣所入材木有有區劃而至於樑木體木之類圓經尺量旣大且長畿內私養山初無可斫之處分定各邑頉報踵至若無別般變通實無完役之望伊川鐵原等邑畿甸接界地私養山限數十株給價斫來之意筵稟行關爲言矣事勢旣如此依此數給價貿斫取用之意分付兩道道臣何如上曰大臣之意何如致仁曰此不過從便修葺而已關東之許入斧斤事涉重難朔寧等處使之推移覓用恐宜矣性源曰關東則稍遠朔寧近處如兔山等邑亦必有可合之材矣濟恭曰麻田去關東數邑壤雖接連係是他道殿役不過修葺則恐不必求材於他道而兔山則甚便近云矣上曰依爲之出擧條致仁曰此咸鏡監司李崇祜狀啓也以爲明春還賑之資當以癸卯已例假令排比而至於南關則人口之加於北關者爲八萬口米摠之減於北關者爲五萬石比之癸卯穀簿又減萬餘石其爲苟艱則明矣依癸卯例請得寧遠孟山陽德田米五千石以分定平永興高原文川等四邑而寧遠等四邑捧糴時各儲於接界倉待春煦稍長許令定平等四邑移運分給事請令廟堂稟處矣西粟之移北民癸卯已例也固不必靳持而但其所請三邑俱是尤甚邑其爲尤甚彼此惟均則三邑移粟似非可論令道臣往復關西道臣以三邑外稍近邑區劃而不必全送小米參以折米磨鍊以此分付亦爲知委於關西道臣使之商量停當後狀聞何如上曰依爲之出擧條文源曰御營廳今番中旬時本營勸武軍官閔喆騎芻五中入格而御將以其異姓四寸親遠嫌拔去云遠嫌拔去反歸於循私之科事係武士則無論各該營門本兵無不主管故敢此仰達御營大將李柱國推考勸武軍官閔喆沒技施行一款下詢大臣處之何如上曰大臣之意何如致仁曰閔喆係是至親則御將之嫌不欲擧論或似無怪而至於日久之後追許直赴則凡事當從文蹟況科試之重乎恐難遽許矣性源曰軍門中旬沒技之直赴卽國典也旣沒技之後御將以其至親任自拔去於別單中者事體恐不然矣濟恭曰御將之事出於遠嫌之意容或無怪至於直赴之有難追許領相所奏誠得宜矣上曰卿言亦有意見予則曰無論如此如彼私嫌輕公典重豈可輕先拔去乎後弊所關不可仍置亦有關於嚴科場之道御營大將李柱國罷職可也出擧條命書傳敎曰御將姑勿出代都提調兼察從事官發牌聽傳敎又命書傳敎曰國試至嚴且重主試之官子姪若有勿拘許赴之規而赴場得捷則豈可以子姪而拔去乎設有拔去之式亦豈自下拔去乎子姪猶然況姓不同之四寸孫乎朝廷旣聞之後決不可仍置以啓後弊御將纔已處分旣處分之後閔喆亦宜有區處領右相雖以追赴賜第爲持難而予則曰有用情之跡則施以用情之科無其跡則依例賜第斷不可已也豈可置人於非及第非用情之間乎試冊取見出於審愼之意御廳中旬騎芻五中人閔喆特爲直赴殿試令該營別單追書啓下以爲憑後之地仍自政院卽爲捧傳旨直赴板亦卽啓請今日內印給上曰御史進前大容進伏上曰北路事已言之屢矣關以北數千萬生靈賑貸賙活之責專在御史必悉心接濟以體宵旰之憂毋負委寄之心可也先朝語及民事玉淚汍瀾北路民生亦皆先朝字恤黎元之若子若孫也不使至於捐瘠之境好矣大容曰歉荒之歲或有內奴婢收贖免賤以爲賑資之例此則下去後當觀事勢爲之故敢達矣上敎在學曰卿向經監賑收贖一事果何如在學曰收贖之爲效少奴婢之見失多臣意則不必爲之矣上曰右相之意何如濟恭曰今因言端略有可陳矣近來國綱解弛爲郵官者托以公用許贖驛奴婢仍以染指者往往有之故驛奴之凋弊實由於此臣實痛歎諸道驛弊如此則況北路以遐遠之故此等不法有尤甚於諸路者一番嚴査痛繩以爲懲後之圖恐不可已矣上曰領相之意何如致仁曰此弊臣亦知之不可不嚴禁重繩矣上曰聞已駭然今日以前屬之令前此後犯者依卿所奏以爲隨現重繩可也有隣曰今日以前屬之令前則已擅贖者自在雖在令前擅贖者之査實還賤恐不可已矣致仁曰令前所犯之郵官雖不可一一追理而至於擅贖奴婢雖在令前亦宜一倂還贖此後則郵官之擅贖者隨其現發施以重律宜矣上曰依爲之還贖亦宜有一分區別使之修成冊報本司卿等看詳如有不違法式者依前還贖餘竝依所奏施行可也出擧條大容曰饑民生活多賴財貨之貿遷而北商往來時沿路官府憑藉搜驗往往有操縱留滯廉價勒買之患故行商之失利者多因此興販絶少云自今嚴飭各邑俾商賈輩便意行貨毋或有如前侵漁之弊則實爲荒年賙救之一助故敢此仰達矣上曰依爲之大容曰朝家特軫北路之歉荒蠲恤之政靡不用極道內大小邑豈可爲其私用不念益下之道乎凡係關市之征限畢賑一切禁斷何如上曰大臣之意何如致仁曰關市之征未必盡歸私用有難懸度御史下去後與道伯相議可禁斷者則禁斷宜矣性源曰本道關市之征不過萬歲橋谷口站而已依領相所奏御史下去時與道臣相議處之似好矣濟恭曰關市之征不過爲營邑公私之需當此宵旰北顧之時內帑之藏至命頒下則關市不征恐不必靳許矣上曰依爲之出擧條大容曰狀啓公牒有時急去來者而近來撥路聞甚疎虞云令廟堂各別嚴飭此後如有遲滯之患則當該地方官狀聞論罪何如上曰依爲之出擧條上曰御史今行非一時往來之比賑濟之外又不可不收覓人才北路雖有弓馬之才讀書之士朝家何以知之乎至於純孝卓行之人亦似有之必爲採探以來待其賑事之稍紓所過各邑設白日場以爲勸奬可也命書傳敎曰今聞因領相囚吏事今日賓對懸病已過矣飭敎之下又以辭疏爲說尤過矣體統所在豈可以囚吏如是乎徵逋之混及不干之員役聞亦疎忽惠堂李在簡爲先從重推考申飭行公秉模曰今番査事李昌甲爲名漢當捉付捕廳而本曹及捕廳合力跟捕尙未捉得統記元無昌甲名字以致遲滯事甚惶悚故敢達矣興永曰臣於聯箚略貢駭憤之忱而尙有未盡之蘊敢此仰達矣凶逆之承款而假息者古今天下只有宇賊而已綢繆逆偉潛售擬帥之凶計締結賊復常懷顧瞻之陰謀已從渠口吐盡無餘而未伸跪斬之當律只施島配之輕典刑政之乖謬已無可言擧國之憤痛愈往轉激雖無通書換錢之事拿致正刑不容暫已而況此今番現捉之書尤可見其凶譎叵測之狀也防守如彼其不嚴通信若是其無難則其未現捉之前潛通書信將未知爲幾次也換用錢貨亦未知爲幾許也通書將營何事圖貨將欲何用思之及此寧不掉栗且窮海絶嶼人心素極蚩蠢以其妖慝潛售誘惑則其爲隱憂亦無不到伏願聖明更加三思亟允群下之請焉且金觀鎭者今雖捉納書札旣係逆宇至親人心莫測變詐多端無或以形跡之難掩故爲此先發之巧計乎此不可以捉納書札仍而置之更乞亟命有司嚴覈得情焉臣於此又有反隅者以荐棘中凶孼尙有換錢取用之擧則況彼時偉之初不荐棘乎論其負犯孰非罔赦而至於不滿邦慶而極矣未施王章已是失刑而加棘之請亦不允兪則其通書換錢等凶節安知不倍蓰於宇賊乎拿致正法雖待用刑而先加荐棘且令地方官嚴飭防守俾無交通之患且其兄時俊以劇逆之同氣其敢曰在家不知而爵秩如舊便同無故內外相應尤所當慮聲息交通正宜嚴防先施屛裔之典恐不可已矣上曰已於箚批盡之矣命書傳敎曰明日當由逌瞻門展拜景慕宮該房知悉命退諸臣以次退出